arnastofnun/IGC-2024 huggingface dataset:
Þrengjum svigrúm vítahringsins

Evrópusambandið er betra en íslenzk stjórnsýsla. Sú íslenzka ræður ekki við hlutverk sitt. Heldur ekki utan um gerðir sínar, leigir til dæmis sömu lóðina þrisvar. Tekur ekki málefnalega afstöðu, fer til dæmis eftir geðþótta ráðherra hverju sinni. Mælir með pólitískum kvígildum í embætti, til dæmis sem umboðsmanni óráðsíufólks. Gefur út langsótta lagatækni, réttlætir til dæmis Magma. Gætir sérhagsmuna í hvívetna, til dæmis í sjávarútvegi og landbúnaði. Stjórnsýslan er hluti séríslenzks vítahrings fámennis, heimsku, tengsla og þjóðrembu. Evrópsk vinnubrögð munu þrengja svigrúm vítahringsins.
Styrkir stöðu Íslands

Michels Barniers hjá Evrópusambandinu segir innistæður ekki ríkistryggðar. Það styrkir stöðu Íslands, þótt hann segi Ísland hafa þýtt reglugerð rangt. Evrópusambandið hefði átt að vara Ísland við, ef svo væri. Hins vegar ber sá meiri ábyrgð, sem kemur sér upp lélegri tryggingasjóði en önnur Evrópuríki. Meiri ábyrgð en sá, sem á að vara við. Þess vegna bera Davíð og Geir meiri ábyrgð en Evrópa. Hins vegar má nota þetta atriði í viðræðum. Stinga upp á, að tjóninu verði skipt á málsaðila, 50-50 væri gott. En IceSave fer auðvitað ekki neitt. Davíð og Geir lofuðu að borga. Við neyðumst til að efna það.
Far vel Ross Beaty

Hákarlinn Ross Beaty segist á mörkum þess að hætta við brask sitt á Íslandi. Gott að heyra. Þyrftum annars að kanna feril hans og illa meðferð námumanna í Suður-Ameríku. Svo og ýmsar skúffur að baki skúffu í Kanada, sem á skúffu í Svíþjóð. Kannski leynast útrásarvíkingar einhvers staðar í skúffu. Þyrftum annars að rannsaka brask hans með aflandskrónur og ýmsa málamyndagerninga. Þyrftum annars að rannsaka rugl með lánakjör og kúlulán. Og svo þurfum við almennt að smíða reglur um samskipti við auralausa hræfugla. Við fáum frekar erlenda fjármögnun, ef við erum skynsöm og segjum bara: Far vel Ross Beaty.
Villta vestur bændagistingar

Bændagisting er upp og ofan, einkum ofan. Forðastu gistingu, sem er utan Ferðaþjónustu bænda. Fjarvera táknar, að bóndinn vantreysti sér til að fara að kröfum hennar. Samt nægir sá gæðastimpill ekki. Of ruglingslegur og nær ekki til ýmissa mikilvægra þátta. Eitt er, hvort gestgjafinn sé sýnilegur og áhugasamur um hlutverkið. Margir þjóna án hæfileika eða kunnáttu. Annað er, að verklegum framkvæmdum ljúki og að viðhald sé í lagi. Of margir hefla ekki hurðir, sem passa ekki í dyr. Víða er ekki hægt að ganga um garða án þess að framleiða hávaða, sem angrar aðra gesti. Einhver þarf að fórna sér í að búa til gæðaskrá yfir villta vestrið í bændagistingu.
Harmsaga einkavæðingar

Tölvupóstur milli Karls Wernerssonar og Þórs Sigfússonar sýnir ógeðfellda hugsun einkavæðingar. Þeir ætluðu að koma Sjóvá í Suðurlandsveg og fá skatt af hverri bílferð um veginn. Þannig hefur öll einkavæðing verið á Íslandi, tilraun til að hafa fé af ríki og fólki. Þannig var upphafleg einkavæðing Síldar- og fiskimjölsverksmiðjanna, bæjarútgerðar og bifreiðaskoðunar. Síðar Símans, bankanna og orkuvera á Reykjanesskaga, jafnvel menntaskólans Hraðbrautar. Hvert einasta tilvik sýnir græðgi einkarekstrar, okur og tjón neytenda og skattborgara. Ekkert dæmi er til á Íslandi um góða einkavæðingu.
Bófarnir vaða uppi

Óþolandi er, að helztu bófar hrunsins gangi lausir hér á landi og erlendis. Séu jafnvel í fjögurra síðna drottningarviðtölum við hliðholla fjölmiðla. Séu eigendur helztu fjölmiðlanna og hafi þar á ofan lúðurþeytara til að mæra snilld sína og góðvild. Einn neitar að koma í yfirheyrslu og kemst upp með það. Þrátt fyrir Interpol og Europol og allt það. Við þurfum ítrekað að sæta bulli um, að bankahrunið sé ekki viðkomandi bófa að kenna, heldur einhverjum öðrum. Furðulegast er þó, að hrunverji númer eitt er orðinn aðalritstjóri Málgagnsins. Getum við blóðugir borgunarmenn ekki fengið að vera í friði?
Hátíð orgs og ælu

“Svo virðist sem eins konar manndómspróf að hætti náttúruþjóða fari fram á útihátíðum verzlunarmannahelgar. Þar gengur ungt fólk gegnum hreinsunareld, með tilheyrandi þjáningum, sem virðast vera taldar nauðsynlegur þáttur í æviskeiði Íslendings. Sumir skríða um í spýju sinni og fleiri láta sér nægja hefðbundna timburmenn að þjóðlegum hætti. Þeir, sem hvorugu sinna, verða samt að þjást af meðvitundinni um ælandi og organdi umhverfi sitt, og borga sem svarar heildarverði helgarferðar til erlendrar heimsborgar.” Þetta skrifaði ég árið 1992. Ekkert hefur breytzt, óhætt að endurtaka brútal orð.
Fortíðardraugurinn kveinar

Viðskiptaráð er ömurlegasti draugur fortíðarinnar. Barðist fyrir ruglinu, sem olli hruni Íslands. Einkavæðingu, eftirlitsleysi og gróðafíkn. Núna ætti ráðið að vera í felum eða lemja sig með svipum á torgum. Milli ráðsins og hrunsins má setja samasemmerki. Því vekur alltaf furðu mína að sjá nýjar yfirlýsingar þess. Sýna, að Viðskiptaráð hefur ekkert lært og engu gleymt. Síðast kvartar ráðið yfir, að stjórnin fæli fjárfesta burt. Það er kolrangt. Fjárfestar forðast Íslendinga, því að sagan sýnir, að þeir vilji ekki borga skuldir. Einföld skýring. Viðskiptaráð ætti að láta sem minnst í sér heyra.
Heimsk þjóð á hrunverja skilið

Kíkti á Moggann í bakaríinu í gær. Sá, að Davíð hafði teiknað skrípó af vísitölufjölskyldunni 2007 og 2010. Sú fyrri var sæl með húsbíl og grill, en hin síðari lá súr í tjaldi sínu. Skilaboð Davíðs voru augljós. “Þið höfðuð það gott, meðan mín naut við. Vinstri stjórnin hefur eyðilagt líf ykkar.” Þetta verður þema hrunverja í næstu kosningum. Nú þegar hefur fólk gleymt, að Sjálfstæðisflokkurinn er sjálfur hrunflokkurinn. Fattar ekki, að enn þarf að hreinsa upp skítinn eftir hann. Enda sýnir nýjasta skoðanakönnunin, að fylgi hrunverja er í sögulegu hámarki. Heimsk þjóð á hrunverja skilið.
Nokkur séríslenzk vandræði

Íslendingar eru of fáir, of heimskir, of tengdir og of þjóðrembdir til að stjórna málum sínum. Hrunið sýnir, að við erum verri en aðrar Evrópuþjóðir. Ekki lentu þær í hruni. Fyrst lentum við í heimasmíðuðu hruni og nú er verið að leggja drög að öðru. Aðrar þjóðir Evrópu voru áður í hliðstæðu rugli, nýlendukúgun, styrjöldum,, trúarofsa og öðru sundurlyndi. Nú er því lokið, Evrópusambandið er nýi tíminn. Bjargálna eru þar orðnar þjóðir á borð við Grikki og Portúgala, sem áður voru staurblankar. Evrópa er leiðin til að forða okkur undan græðgi hákarla, spillingu pólitíkusa og heimsku kjósenda.
Dagleg vanhæfni þjóðarinnar

Daglega berast fréttir af vanhæfni Íslendinga. Fólk var í heila viku ekki látið vita af bóðmengun vatns á Eskifirði. Heilbrigðisnefnd Austurlands finnst það þolandi, 200 veiktust. Nýja Landeyjahöfnin er of grunn fyrir Herjólf. Þótt milljarða hafi kostað að búa hana til. Vegagerðinni finnst það smámál, alltaf megi búast við slíku! Evrópsk stofnun kvartar um brunavarnir í Hvalfjarðargöngum. Verður kannski lagað einhvern tíma á næstu árum, segir eigandi. Brunavarnir í göngunum hafa sætt gagnrýni frá upphafi 1997. Væri ekki nær að hafa hér alvörufólk frá Evrópusambandinu til að hafa mál í lagi?
Undarlegt atkvæði Íslands

Engin haldbær skýring er gefin á hjásetu Íslands í atkvæðagreiðslu um stóra vatnsmálið hjá Sameinuðu þjóðunum. Tæknilega útskýringu vantar. Hvað er það í tillögu Vesturlanda, sem er betra en það, sem þróunarlöndin samþykktu? Er bara verið að makka um aðild einkafyrirtækja að vatnsrétti? Kæmi mér ekki á óvart. Norðurlönd klofnuðu í þessu máli, sem skiptir okkur siðferðilega miklu. En svona hefur alltaf verið unnið í utanríkisráðuneytinu. Ísland er í kyrrþey látið greiða atkvæði undarlega hjá Sameinuðu þjóðunum. Jafnvel erum við látin fara í stríð gegn Írak og Afganistan. Hver á utanríkisráðuneytið?
Fuglinn Fönix rís úr feninu

Runólfur Ágústsson er ómagi Samfylkingarinnar, sem hefur slegið um hann skjaldborg. Lenti fyrir löngu í rugli sem rektor á Bifröst og hrökklaðist úr embætti. Fór þá í brask á Keflavíkurvelli. Sem kvígildi Samfylkingarinnar fékk hann aðgang að lánsfé, sem venjulegt fólk hafði ekki. Fékk kúlulán upp á hundruð milljóna. Fór á hausinn með allt plottið og skellti skuldinni á viðskiptafélaga sinn. Hálfur milljarður verður afskrifaður á okkar kostnað. Upp úr feninu rís hinn gráðugi Runólfur núna eins og fuglinn Fönix. Árni Páll Árnason ráðherra telur gæludýrið vera verðugan umboðsmann óráðsíufólks.
Frá upphafi andvígir brunavörnum

Frá upphafi voru eigendur Hvalfjarðarganga andvígir eðlilegum brunavörnum í göngunum. Neituðu strax árið 1997 að viðurkenna lögsögu Brunamálastofnunar, sem krafðist betri brunavarna. Neituðu að leggja fram áætlun um brunavarnir og önnur gögn um þær. Hlustuðu alls ekki á þá, sem vöruðu við slysi á bílum með eldfim efni í flutningi. Leituðu skjóls hjá Vegagerðinni í andstöðu við Brunamálastofnun. Nú hefur evrópsk rannsókn leitt í ljós, að Hvalfjarðargöng eru verstu göng Evrópu. Af einhverjum duldum ástæðum hefur Spölur hf. allan þennan tíma staðið gegn eðlilegum brunavörnum. Og sloppið fyrir horn. Ennþá.
Látið ekki svona

Látið ekki svona, kreppubotni er náð. Héðan í frá fer allt upp. Bankarnir eru fullir af fé, er þarf að finna áreiðalega skuldara, sem ekki neita að borga. Atvinnuleysi fer þess vegna minnkandi. Þegar menn tala um, að hjól atvinnulífsins þurfi að fara að snúast, eru þeir að bulla. Þau snúa nánast á fullu nú þegar. Lítið er að marka, þótt óhæfir verktakar fái ekki tækifæri, þeir eiga þau ekki skilið. Efnahagsvandinn felst í of háum skuldum ríkisins. Sem brjálæðingar vilja hækka enn frekar með yfirtöku á tjóni af gengislánum. Ef það verður hindrað, er flest í lagi. Nema krónan, hún er endanlega dauð.
Ríkið leyfir dulbúnar vörur

Vil gjarna forðast vörur frá Ísrael. Vil, að þær séu merktar sem slíkar. Ríkið verndar mig ekki á þessu sviði. Vil, að annað hvort Bónus eða Krónan auglýsti sig hreina af slíkri vöru. Mundi skipta við þá keðju og ekki við hina. Vil líka gjarna forðast matvæli úr erfðabreyttu hráefni. Vil, að þær séu merktar sem slíkar. Ríkið verndar mig ekki á þessu sviði. Allra sízt gerir Jón Bjarnason ráðherra það. Hann styður eingöngu sérhagsmuni, hann er flaggskip Vinstri grænna. Merkingar á vöru eiga að hjálpa neytenda að taka ákvörðun miðað við hans óskir. Ríkið á ekki að leyfa leyndarhjúp á vörum.
Loðin orð hægri stjórnar

Samkomulag ríkisstjórnarinnar um Magma er loðið eins og kölski sjálfur. Þar er orðalag án innihalds: “Að vinda ofan af einkavæðingu”, “tryggja eftir megni”, “grundvallarstefna”. Samkomulagið er orðað til að svíkja. Í stað þjóðareignar er þvoglað um “meirihlutaeign” og “forræði”. Þetta er sama liðið og sveik loforðið um fyrningu aflaheimilda. Markmið samkomulagsins er að friða uppreisnarfólk Vinstri grænna, er hrósar núna hálfum sigri, sem enginn er. Ég sé ekki lengur nokkurn mun á þessari ríkisstjórn og þeim ríkisstjórnum, sem hrunverjar skipuðu. Þetta er róttæk hægri hrunstjórn.
Skjaldborgin um Runólf

Á brjálæðistíma Davíðs og Geirs myndaðist forréttindafólk, sem óð í bankana og fékk hundruð milljóna í kúlulán. Peningana hugðist það nota til að verða ofsaríkt á engum tíma út á ekki neitt. Þetta mislukkaðist hjá flestum og skuldir þeirra voru þjóðnýttar. Runólfur Ágústsson var einn þessara gæludýra kerfisins, kvígildi Samfylkingarinnar. Fékk hundruð milljóna til að stunda fasteignabrask á Keflavíkurvelli. Það fór út um þúfur. Hálfur milljarður var afskrifaður á þinn kostnað. En Runólfur fékk nýja vinnu hjá Samfylkingunni. Er umboðsmaður óráðsíumanna og kúlulánafólks. Skjaldborg Samfylkingarinnar.
Skattskráin fari á vefinn

Leyndarstefna orsakaði hrunið. Gegnsæi hefði hindrað framgöngu bófanna, sem settu þjóðina á hausinn. Versta leyndarstefnan en peningaleynd. Þar með talin bankaleynd, skuldaleynd, tekjuleynd, eignaleynd, skattaleynd. Því miður er skattskráin aðeins opin hluta úr ári í loftlausri kompu. Hún á að vera aðgengileg í töfluformi á vefnum árið um kring. Sama er að segja um fasteignaskrá og bifreiðaskrá og skuldaskrá. Í töfluformi. Með því að opna glugga fjármála sjáum við í tæka tíð, hvað bófarnir eru að gera. Við þurfum einnig að loka Persónuvernd, sem berst fyrir leyndarvernd peningabófa.
Sjálfstæðisflokkurinn stjórnar

Er ekki Sjálfstæðisflokkurinn við völd, þegar forstjóri Fjármálaeftirlitsins hlífir Landsbakanum? Er ekki Sjálfstæðisflokkurinn við völd, þegar Magma fær afnotarétt á auðlindum án þess að flytja gjaldeyri inn í landið? Er ekki Sjálfstæðisflokkurinn við völd, þegar orka er áfram seld til stóriðju á svo tæpu kostnaðarverði, að Landsvirkjun og Orkuveitan ramba á barmi gjaldþrots? Er ekki Sjálfstæðisflokkurinn við völd, þegar lagatæknar ráðuneytis segja fávísum stóriðjuráðherra, að ekkert sé hægt að gera í vandamálum? Er ekki Sjálfstæðisflokkurinn við völd, þegar fallið er frá fyrningu kvótagreifa?
Sjóður á villigötum

Þegar ég segi Alþjóða gjaldeyrissjóðinn gefa vond ráð, eru það ekki íslenzk sannindi. Engin endurspeglun á þjóðernishroka og villimennsku Íslendinga, sem neita að fara að leikreglum. Vísa til erlendra manna, sem hafa gagnrýnt sjóðinn. Hafa eins og nóbelsverðlaunahafinn Joseph Stiglitz rakið feril sjóðsins, sem er vægast sagt hörmulegur. Gagnrýni á sjóðinn er aðskilin því gegndarlausa rugli, sem þjóðrembingar halda á lofti. Um útlönd almennt, um erlendar stofnanir og um illskulegar ráðagerðir útlandsins í okkar garð. Sjóðurinn veitir ekki vond ráð af illsku, heldur af fáfræði og gerir enn.
Öfgafull meinsemi Gnarrista

Ég skil ekki meinsemi Gnarrista og miðbæjarborgarstjórans að banna götusölu í borginni. Glingursalar gera engum mein og lífga bara upp á borgina. Ef forstjórar alvörugefinna verzlana í miðbænum öfunda götusalana, geta þeir bara tekið upp samkeppni við þá. Farið skálfir í götusölu. En Gnarristar og Samfylkingin og Vinstri grænir gæta auðvitað ímyndaðra hagsmuna hinna ríku. Eins og ævinlega. Nýja Ísland er ekki komið til þessara gömlu valdaafla. Gnarristar eru fæddir gamlir. Vísa skransölunum á afskekkt skuggasund, þar sem enginn túristi kemur. Ég skil ekki þessa öfgafullu meinsemi Gnarrista.
Misheppnuð skattsvik gamlingja

Þúsundir gamlingja reyndu að stela undan skatti með því að telja ekki fram fjármagnstekjuskatt. Tryggingastofnunin komst að þessu eftir dúk og disk. Heimtar endurgreiðslu á styrkjum, sem gamlingjarnir áttu ekki skilið. Það vill nefnilega svoleiðis til, að ellistyrkir Tryggingastofnunarinnar eru fyrst og fremst fyrir fátæka. Ekki þá, sem eru svo ríkir, að þeir skuldi auðskatta. Talsmaður gamlingja varð auðvitað fjúkandi reiður. Segir þetta aðför að sparnaði og tvísköttun. Alveg eins og ríkisbubbarnir hafa alltaf sagt. Neitar að endurgreiða. Tryggingastofnunin nær aurnum samt með tímanum.
Sérfræðingur í óráðsíu

Samfylkingin hafði ekki fagmennsku í huga, þegar hún réð samfylkingarmann sem umboðsmann óráðsíufólks. Samt er Runólfur Ágústsson sérfræðingur í óráðsíu. Skuldaði Sparsjóðnum í Keflavík hálfan milljarð króna og fékk þær afskrifaðar út á andlitið á sér. Einn af fjárglæframönnunum, sem settu Ísland á hvolf. Að vísu ekki einn af þeim glæstu, en hálfur milljarður er þó peningur. Árni Páll Árnason hafði ekki þessa lífsreynslu Runólfs í huga, þegar hann réð hann sem umboðsmann óráðsíufólks. Var bara að fara eftir reglu Samfylkingarinnar númer 1: Finndu alltaf samfylkingarmann í embættið.
Árni Helgason stal “smáræði”

Árni Helgason, forstjóri Hulduhlíðar, stað fé frá ríkinu til að hafa upp í rafmagnskostnað dvalarheimilisins á Eskifirði. Með því að skrá konur í föndri sem dagvistunarfólk. Þannig hafði hann fé af skattgreiðendum. Með þeirri hliðarverkun, að konurnar fengu skertan ellilífeyri. Honum finnst það mistök. Afsakar sig hins vegar ekki fyrir stuldinn af okkur. Honum finnst ríkið sjálfsagt vera fjarlægt fyrirbæri. Það er misskilningur. Ég og aðrir skattborgarar erum ríkið. Árni stal “smáræði” af okkur öllum. Spilling villimanna er samt svo alger hér á landi, að Árni hefur ekki verið rekinn.
Sráklingur með mannalæti

Steingrímur J. Sigfússon upplýsti í kvöld, að aðstoðarmaður menntaráðherra og fyrrverandi aðstoðarmaður hans sjálfs sé stráklingur. Laukrétt hjá honum. Vekur spurningu um hæfni bjánanna, sem stjórnarflokkarnir hafa hlaðið niður í ráðuneytunum. Ekki er von, að ríkisstjórninni vegni vel, þegar hún er með fáráðlinga sér til aðstoðar. Orðbragð stráklingsins í menntaráðuneytinu minnir á hvolpana, sem voru aðstoðarmenn útrásarvíkinga. Stráklingar með mannalæti, þegar þeir komast í nálægð við valdið. Burt með þetta ógæfulið.
Skúffuröðin mikla

Upplýst er, að skúffa í Kanada á skúffuna í Svíþjóð. Hvaða skúffa hvar í heiminum á skúffuna í Kanada? Gaman væri að vita, hvar skúffurnar enda og hver á síðustu skúffuna. Nú er auralausi hrægammurinn sprunginn á limminu í bili. Getur þó glaðst yfir að hafa eignazt margar krónur fyrir slikk. Þeir geta líka glaðst hér innanlands, sem annars hefðu þurft að lána honum með veði í norðurljósunum.
Grétar er á eigin plánetu

Ég skil ekki orð af Grétari Þór Eyþórssyni stjórnmálafræðingi. Hann lifir á eigin plánetu. Segir þröngan hóp þingmanna Vinstri grænna ógna stjórninni. Mér sýnist það vera fremur stór hópur miðað við stærð þingflokksins. Felur í sér formann flokksins og formann þingflokksins. Auk þess tel ég frekar, að ráðherrarnir Katrín Júlíusdóttir og Gylfi Magnússon ógni ríkisstjórninni. Grétar talar eins og lélegur blaðurfulltrúi. Fyrst og fremst Samfylkingin á erfitt með að vera í samstarfi við aðra, samanber Evrópusambandið. Gífurleg andstaða við Magma er í samfélaginu, samanber undirskriftasöfnun á vefnum.
Ofmönnuð og verklaus lögga

Löggan er ofmönnuð og hefur of lítið að gera. Handtók í morgun Lárus Pál Birgisson fyrir að sitja með spjald við bandaríska sendiráðið. Á spjaldinu stóð: “War is a Crime”. Auðvitað laukrétt fullyrðing. Ég sé ekki, að hún komi löggunni neitt við. Er hún í einhverri hægri sinnaðri fasistapólitík? Er Björn Bjarnason enn lögguráðherra? Er hægri stjórn enn við völd hér á landi? Löggan á að vera annars staðar að sinna kvörtunum fólks. Afskipti löggunnar verða auðvitað hvati að óeirðum. Er ekki hægt að fækka eitthvað í þessu heiladauða og yfirborgaða liði? Og hvenær verður ríkislögreglustjórinn rekinn?
Greindarskerðing Ríkisútvarpsins

Greindarskerðing Ríkisútvarpsins heldur áfram. Kristni Hrafnssyni var sagt upp í dag, einum bezta fréttamanni stofnunarinnar. Við honum tekur einhver unglingur af því tagi, sem í vaxandi mæli einkenna apparatið. Sameiginlegt einkenni þeirra er, að þeir kunna hvorki íslenzku né blaðamennsku. Rugla saman tölum, tíðum, föllum, kynjum og einkum þó föstum orðasamböndum. Eiður Svanberg Guðnason hefur rækilega lýst málfarshruni Ríkisútvarpsins í 362 pistlum um miðlana. Auglýsingadeildin hefur tekið við dagskrárstjórn eins og í svartasta kapítalisma Mark Willes, sem setti Los Angeles Times á hausinn.
Þverstæðar kennisetningar

Alþjóða gjaldeyrissjóðurinn telur, að ríkið hafi ekki efni á að kaupa Magma. Telur samt, að ríkið hafi efni á að leysa einkabanka úr spennitreyju ólöglegra gengislána. Málin snúast þó ekki um fjárhag ríkisins. Sjóðurinn vill almennt, að bankar séu leystir úr snörunni. Hann vill líka almennt, að ríki bæti fjárhag sinn með því að selja auðlindir. Rökin eru engin, bara þau sem handhæg eru hverju sinni. Þannig getur Alþjóða gjaldeyrissjóðurinn á sama tíma verið fylgjandi og andvígur útgjöldum ríkisins. Eins og oftar áður og frægt er orðið eru þverstæð ráð alþjóðasjóðsins bara kennisetningar.
Verra en Bandaríkin

Samkvæmt lekanum frá stríðinu í Afganistan lýgur Atlantshafsbandalagið meira en Bandaríkin. Þau gera meira af því að fegra hlutina, en bandalagið lætur staðreyndir ekki trufla sig hið minnsta. Kemur mér ekki á óvart sem félaga í samtökum vestrænna ritstjóra, International Press Institute. Þau upplýstu um lygar Atlantshafsbandalagsns í Kosovo-stríðinu. Útkoman birtist í bókarformi árið 1999. Furðuleg lesning. Kræfastur var blaðurfulltrúinn, Jamie Patrick Shea, sem aldrei sagði satt orð. Hann er enn hátt skrifaður í bandalaginu. Hefð er í Atlantshafsbandalaginu að skálda upp tæra óra um aðgerðir þess.
Langvinn andstaða við Magma

Samfylkingin þarf ekki að furðast á upphlaupi út af Magma. Oft í vetur hafa Vinstri grænir lýst andstöðu við samninginn. Ríkisstjórnin gerði í september í fyrra samning við Magma um að fara vægar í sakirnar. Magma sveik þann samning í maí á þessu ári og ætti því að vera óalandi og óferjandi. Við það tækifæri ítrekuðu Vinstri grænir, að þeir vildu ekkert með Magma hafa að gera. Í júlí hljóp svo Samfylkingin óvænt út undan sér og myndaði meirihluta hrunflokkanna um staðfestingu á Magma. Þá varð auðvitað allt brjálað. Svindl Samfylkingarinnar er nýtt. Rangt er, að menn séu seint og um síðir að vakna.
Sjálfsvíg falleraðra stofnana

Sorglegt er, þegar virðulegar stofnanir í einu vetfangi glata trausti, sem byggt var upp árum saman. Svo fór fyrir Alþjóða heilbrigðisstofnuninni vegna svínaflensunnar. Nokkrir gráðugir fræðimenn hennar stórýktu hættuna til að þjónusta lyfjaiðnaðinn. Stofnunin lýsti hæsta viðbúnaðarstigi og allt fór á hvolf. Ríki sóuðu stórfé í lyfjakaup, þar á meðal Ísland. Landlæknir tók undir hræðsluáróður mútuþeganna. Málið var strax grunsamlegt. Enginn var þó rekinn. Eins og fleiri sagði ég í desember, að flensan væri meinlítil. Næst mun enginn hlusta, þegar falleraðar stofnanir hrópa: Úlfur, úlfur.
Undarlegt fjármálaeftirlit

Gunnar Andersen hagar sér mjög undarlega sem forstjóri Fjármálaeftirlitsins. Lætur rannsókn á málum Landsbankans drabbast, þótt þar sé lang-hrikalegasta tjónið. Slíkt er engin tilviljun, heldur á verksviði forstjóra. Hann er bara að hlífa langversta bankanum. Þar á ofan sagði hann í gær, að ríkið þurfi að taka á sig útgjöld vegna gengistryggðra lána. Alþjóða gjaldeyrissjóðurinn vill það sjálfsagt, því að hann elskar banka. Samt er ekkert, sem segir, að ríkið eigi að borga til að halda uppi einkabönkum, sem rugludallar reka. Gunnar talar um fáránlegar ríkisbyrðar eins og þær séu sjálfgefið atriði.
Týndir ráðherrar

Ég man þá tíð þessarar ríkisstjórnar, að Steingrímur J. Sigfússon var alltaf til reiðu fyrir fjölmiðla. Var í stuði, stjórnin náði huga og hjörtum fólks. Jafnvel þegar IceSave var farið að riðla fylkingum, gat Steingrímur tjáð sig markvisst um allt. Nú er öldin önnur og ríkisstjórnin að deyja. Til marks um það er, að hann þegir dögum saman um Magma. Lætur fjölmiðla ekki ná í sig. Katrín Júlíusdóttir lætur ekki heldur ná í sig. Jóhanna Sigurðardóttir lætur aldrei ná í sig. Stjórnin hefur misst tök á ferli almenningsálitsins. Blogg og fésbók hafa tekið við af þreyttum ráðherrum. Stjórnin er mörkuð dauðanum.
Geltir að hverjum bíl

Sigmundur Davíð Gunnlaugsson hneysklast á afhendingu auðlinda á Reykjanesi í hendur Magma. Telur það tilræði alþjóðaauðvaldsins við Ísland, skipulagt af Alþjóða gjaldeyrissjóðnum. Tilræðið var þó ákveðið í nefnd með meirihluta Framsóknarflokksins, Samfylkingarinnar og Sjálfstæðisflokksins. Meirihluta hrunflokkanna þriggja. Sigmuundur Davíð er landsins grófasti lýðskrumari. Geltir eins og hundur að hverjum bíl, sem hann sér. Treystir á, að kjósedur Framsóknar hafi bara fimm sekúndna minni. Sumir pólitíkusar telja sig geta lifað á rugli af þessu tagi. En Sigmundur Davíð er óvenjulega óvandaður.
Veröldin breyttist í nótt

Wikileaks hefur náð samstarfi við Guardian, Spiegel og New York Times um birtingu 90.000 leyniskjala. Fjalla um hernað Bandaríkjanna og fylgiríkja þeirra í Afganistan. Umfangsmesta aðgerð sögunnar til opnunar samfélagsins. Fyrsta skref Vesturlanda í átt til lýðræðis. Hingað til hafa valdamenn farið sínu fram í kyrrþey. Hafa byggt upp stofnanir á borð við Persónuvernd, sem flokka jafnvel fjármál sem einkamál. Því varð hrun á Íslandi. Lýðræði hefur hingað til ekki virkað vegna skorts á gegnsæi. Nú kemst heimska og siðleysi valdamanna á allra vitorð. Vonandi verður veröldin aldrei söm og áður.
Langvinn stjórnarskipti

Ríkisstjórn Sjálfstæðisflokks og Samfylkingar hrökklaðist frá völdum snemma árs 2009. Hvenær tekur ríkisstjórn Samfylkingar og Vinstri grænna við völdum?
Misjafnt vægi orðanna

Guðfríður Lilja Grétarsdóttir hefur vægi, virðingu. Þegar hún talar, hlustar fólk. Steingrímur J. Sigfússon hafði virðingu, en glutraði of miklu af henni niður við afturfótaganginn á IceSave. Þegar hann talar, segir fólk: Hvað er maðurinn að selja núna? Þegar Jóhanna Sigurðardóttir talar, segir fólk: Já, er hún enn á lífi. Þegar Katrín Júlíusdóttir talar, segir fólk: Hver borgar?